Lily-myn: Werkers al 80 uur lank vasgekeer‘n Lugfoto van die ineenstorting. Foto: JacarandaFM via Mpumalanga EMS Die bestuur van die myn het vroeër Maandag gesê hulle kon daarin slaag om oudiokommunikasie met die vermiste werkers te bewerkstellig wat die hoop wek dat hulle steeds lewend is ná meer as 80 uur onder die puin en grond. Volgens mediaberigte het ŉ woordvoerder van die myn, Mike Begg, aan verslaggewers gesê dat die reaksie van die vasgekeerde werkers al swakker raak, maar dat reddingspanne steeds positief bly dat hulle lewend gevind sal word. ŉ Gedeelte van die Lily-myn het Vrydag ineengestort toe ŉ kroonpilaar meegegee het. Die drie werkers wat tans vasgekeer is, was ten tyde van die voorval bo die oppervlak in ŉ skeepshouer wat as lampkamer gebruik is, en tydens die ongeluk onder puin en grond verdwyn het. Intussen het Cosatu Maandagmiddag teen die mynbestuur uitgevaar nadat sy verteenwoordigers glo toegang tot die myn geweier is. Fidel Mlombo, Cosatu se provinsiale sekretaris, het gesê beamptes van die federasie is na die myn gestuur, maar daar is aan hulle gesê dat slegs Amcu-verteenwoordigers op die perseel toegelaat sal word. “Wat Cosatu woedend maak is dat die beamptes na die toneel ontbied is om by die minister van minerale hulpbronne [Mosebenzi Zwane] aan te sluit wat reeds op die mynperseel was, maar hulle is steeds toegang geweier,” het Mlombo gesê. “Hierdie arrogansie teen Cosatu deur werkgewers bevestig net ons siening dat Amcu-leiers in die werkgewers se sakke is.” ŉ Art. 54-kennisgewing is Maandag aan die Lily-myn uitgereik waarvolgens die myn gesluit moet bly totdat die situasie genormaliseer het.